
A kukorica produkciójának és fotoszintézis-paramétereinek térbeli változatossága és az azt meghatározó tényezők

A növény-környezet kapcsolat alaposabb megismerésével hatékonyabban gazdálkodhatunk, amire napjainkban nagy szükség van az egyre növekvő népesség és élelmiszer igény mellett. A klímaváltozás okozta egyre szélsőségesebb időjárás stressztényezőket (pl. magas hőmérséklet) jelent a növényeknek, ami problémákat okoz a növénytermesztésben. Ezek korlátozzák a növényeket a fejlődésükben, csökkentik a termésbiztonságot. Azonban az élettani folyamatok és stresszfaktorok kapcsolatának feltárásával közelebb kerülhetünk számos probléma megoldásához. A növényi működés jól nyomon követhető a reflektancia és fotoszintézis (fluoreszcencia) mérésével. Ezeket a méréseket már a távérzékeléses vizsgálatokban is alkalmazzák és a műholdfelvételek adatai már a mezőgazdaság számára is elérhetőek. Kutatásomat a kukoricán végeztem, ami a világ legfontosabb haszonnövényeinek egyike, élelmiszerbiztonsági szempontból kiemelt fontosságú, a klímaváltozás pedig nagy hatással lehet rá. A kutatás célja a kukorica növényélettani folyamatainak, növekedésének és az ezeket befolyásoló környezeti tényezők kapcsolatainak meghatározása laboratóriumi és terepi vizsgálatokkal (több térbeli ismétlésben). A terepi mérések Sentinel-2 műholdfelvételek feldolgozásával is kiegészültek. A mért élettani tényezők a reflektancia (spektrométer), fluoreszcencia (fluorométer), CO2 felvétel (IRGA technika), pigmenttartalom (SPAD) voltak. A távérzékelésből nyert adatokkal NDVI, NDRE, VIGreen és LAI-index elemzése is megvalósult. Az adatokat MS Excel és R programokkal dolgoztuk fel. A műholdfotókból származó NDVI és a felületegységre jutó fotoszintézis és pigmenttartalom szoros összefüggést mutatott. Laboratóriumi és szántóföldi körülmények között is megfigyelhető volt a szárazságstressz által okozott változás az élettani folyamatokban, a vizsgált vegetációs indexek pedig ezekkel szoros összefüggést mutattak, tehát a távérzékelésben is megjelent a stressz okozta változás, ami jól követhető volt a vegetáció változásában. A kutatás eredményei hozzájárulhatnak a termésbiztonság növeléséhez, precíziós gazdálkodás előmozdításához és a környezetkímélőbb gazdálkodáshoz.



